1.

Navodi koji se odnose na opis proizvoda: 1.1. Vrsta proizvoda Navedite vrstu proizvoda uporabom izraza koji je u skladu s propisima Zajednice koji najtočnije opisuje proizvod, npr.: (a) vino bez ZOI/ZOZP; (b) sortno vino bez ZOI/ZOZP; (c) vino sa ZOI/ZOZP; (d) grožđani mošt; (e) grožđani mošt za vino sa ZOI; (f) uvezeno vino. 1.2. Kad se vina iz stavaka od 1. do 9. i stavaka 15. i 16. iz Priloga IV. Uredbi (EZ) br. 479/2008 prevoze u rinfuzi, opis proizvoda sadržava neobvezne podatke iz članka 60. te Uredbe, pod uvjetom da su navedene na etiketi ili da je predviđeno da će biti navedene na etiketi. 1.3. Alkoholna jakost i specifična težina za prijevoz u rinfuzi ili u neoznačenim spremnicima nominalnog volumena od najviše 60 litara: (a) stvarna alkoholna jakost vina, bez mladih vina koja su još u fermentaciji, ili ukupna alkoholna jakost mladog vina koje je još u fermentaciji i djelomično fermentiranog grožđanog mošta, mora biti izražena u vol. % i desetinama vol. %; (b) refraktometrijski indeks grožđanog mošta potrebno je odrediti mjernom metodom koju priznaje Zajednica. Mora se izraziti kao potencijalna alkoholna jakost u vol. %. To se može zamijeniti gustoćom izraženom u gramima po cm3; (c) gustoća svježeg grožđanog mošta s fermentacijom zaustavljenom dodavanjem alkohola mora se izraziti u gramima po cm3, a stvarna alkoholna jakost tog proizvoda mora se izraziti u vol. % i desetinama vol. %; (d) sadržaj šećera koncentriranog grožđanog mošta, rektificiranog koncentriranog grožđanog mošta i koncentriranog soka od grožđa mora se izraziti kao sadržaj ukupnih šećera u gramima po litri i po kilogramu; (e) stvarna alkoholna jakost vinske komine i vinskog taloga može se navesti (neobavezno) i izraziti u litrama čistog alkohola po decitoni. Podaci se iskazuju u tablicama usklađenosti koje je priznala Zajednica navedenim u propisima o analitičkim metodama. Ne dovodeći u pitanje odredbe Zajednice kojima se određuju granice za određene proizvode od grožđa i vina dopuštena su sljedeća odstupanja: (a) za ukupnu ili stvarnu alkoholnu jakost odstupanje od ± 0,2 vol. %; (b) za gustoću odstupanje šest jedinica više ili manje na četvrtu decimalu (± 0,0006); (c) za sadržaj šećera ± 3 %. 1.4. Ostale oznake za prijevoz u rasutom stanju/u rinfuzi: (a) Vinogradarske zone Vinogradarska zona iz koje proizvod koji se prevozi potječe mora se označiti u skladu s Prilogom IX. Uredbi (EZ) br. 479/2008, primjenom sljedećih kratica: A, B, C I., C II., C III.a i C III.b. (b) Provedeni postupci Navedite postupke koji su na proizvodima koji se prevoze provedeni uporabom sljedećih brojeva u zagradama: 0 : na proizvodu nije proveden ni jedan od sljedećih postupaka; 1 : proizvod je pojačan; 2 : proizvod je dokiseljen; 3 : proizvod je otkiseljen; 4 : proizvod je doslađen; 5 : proizvod je pojačan za destilaciju; 6 : proizvodu je dodan proizvod podrijetlom iz zemljopisne jedinice koja nije navedena u opisu; 7 : proizvodu je dodan proizvod dobiven od sorte vinove loze koja nije navedena u opisu; 8 : proizvodu je dodan proizvod ubran tijekom godine koja nije navedena u opisu; 9 : proizvod je napravljen uporabom hrastovog ivera „čipsa”; 10 : proizvod je pripravljen eksperimentalnom uporabom novog enološkog postupka; 11 : proizvod je djelomično dealkoholiziran; 12 : ostali postupci koje treba navesti. Primjeri: (a) za vino koje potječe iz zone B koje je pojačano, navedi B (1); (b) za grožđani mošt koji potječe iz zone C III.b koje je dokiseljeno, navedi C III.b (2). Navodi vezani uz vinogradarsku površinu i provedene postupke moraju biti uz navode koji se odnose na opis proizvoda i koji su u istom vidnom polju.